दक्षिणचित्र

दक्षिणचित्र  भारत के तमिलनाडु राज्य में स्थित एक जीवंत-इतिहास संग्रहालय है, जो दक्षिण भारतीय विरासत और संस्कृति को समर्पित है। यह चेन्नै के दक्षिण में २५ किमी की दूरी पर स्थित है और 14 दिसंबर 1996 को जनता के लिए खोला गया था। इस संग्रहालय की स्थापना और प्रबंधन मद्रास क्राफ्ट फाउंडेशन (MCF) द्वारा किया जा रहा है। MCF की स्थापना 1984 में हुई थी। अमेरिकी मूल की भारतीय कला इतिहासकार, डेबोरा त्यागराजन, इस संग्रहालय का संचालन करती हैं। यह संग्रहालय १० एकड़ भूमि में बना है जो तमिलनाडु सरकार से 33 साल के पट्टे पर ली गई है। चेन्नई और पांडिचेरी को जोड़ने वाले ईस्ट कोस्ट रोड पर मुत्तुकाडु में स्थित इस जगह से बंगाल की खाड़ी का नज़ारा दिखता है।

दक्षिणचित्र  को एक विरासत गाँव के रूप में विकसित किया गया है। यहाँ दक्षिण भारत के राज्यों के लोगों के जीवन-शैली को दर्शाती कई प्रदर्शनियाँ और स्थानांतरित आवासों के मूल नमूने हैं। ये प्रदर्शनियाँ दक्षिण भारतीय परंपराओं की वास्तुकला, कला, लोक प्रदर्शन कलाओं और शिल्पकला को दर्शाती हैं। यहाँ एक शोध इकाई, शिल्प बाज़ार, खेल का मैदान, धार्मिक समारोहों के लिए एक क्षेत्र, पत्थर कार्यशाला और स्मारिका कियोस्क आदि सुविधाएँ विद्यमान हैं।  दक्षिणचित्र में स्थायी रूप से काम करने वाले शिल्पकार हैं जो लोगों को अपने सामान बनाने की कला के बारे में बताते हैं।  इसके अलावा यहाँ विभिन्न शिल्पकलाओं पर नियमित रूप से कार्यशालाएँ आयोजित की जाती हैं। 

सन्दर्भ

बाहरी कड़ियाँ
DakshinaChitra, a unique museum near Chennai is dedicated to documenting South Indian homes
[https://hindi.nativeplanet.com/travel-guide/dakshinachitra-entry-fees-attractions-how-to-reach-timings-004251.html दक्षिणचित्र संग्रहालय की जानकारी